Document ID: 32008D0664

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Αυγούστου 2008
για την τροποποίηση της απόφασης 2005/294/ΕΚ σχετικά με αίτημα παρέκκλισης δυνάμει του σημείου 2 στοιχείο β) του παραρτήματος ΙΙΙ και του άρθρου 9 της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
[κοινοποιηθείσα υπό τον αριθμό Ε(2008) 4252]
(Το κείμενο στη δανική γλώσσα είναι το μόνο αυθεντικό)
(2008/664/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα ΙΙΙ σημείο 2 τρίτο εδάφιο,
Εκτιμώντας τα ακόλουθα:
(1)
Εάν η ποσότητα κοπριάς την οποία κράτος μέλος προτίθεται να διασπείρει ανά εκτάριο ετησίως διαφέρει από αυτήν που ορίζεται στην πρώτη φράση του δεύτερου εδαφίου του σημείου 2 του παραρτήματος III της οδηγίας 91/676/ΕΟΚ και στο στοιχείο α) του σημείου αυτού, η εν λόγω ποσότητα πρέπει να καθοριστεί κατά τρόπον ώστε να μην επηρεάσει την επίτευξη των στόχων που ορίζονται στο άρθρο 1 της εν λόγω οδηγίας και πρέπει να δικαιολογείται βάσει αντικειμενικών κριτηρίων όπως, στην προκειμένη περίπτωση, μεγάλες περίοδοι βλάστησης και καλλιέργειες με υψηλά επίπεδα πρόσληψης αζώτου.
(2)
Στις 18 Νοεμβρίου 2002, η Επιτροπή εξέδωσε την απόφαση 2002/915/ΕΚ (2) με την οποία επέτρεψε τη χρησιμοποίηση ζωικής κοπριάς περιεκτικότητας μέχρι 230 kg αζώτου ανά εκτάριο ετησίως σε ορισμένες μονάδες εκτροφής βοοειδών στο πλαίσιο του προγράμματος δράσης της Δανίας 1999-2003. Η παρέκκλιση παρατάθηκε με την απόφαση 2005/294/ΕΚ της Επιτροπής (3) σε συνάρτηση με το πρόγραμμα δράσης της Δανίας 2004-2007.
(3)
Στις 17 Απριλίου 2008, η Δανία ζήτησε νέα παράταση της παρέκκλισης. Η αίτηση συνοδεύτηκε από λεπτομερή τεχνική αιτιολόγηση.
(4)
Η δανική νομοθεσία περί μεταφοράς της οδηγίας 91/676/ΕΟΚ μπορεί να θεωρηθεί σύμμορφη με την οδηγία και οι διατάξεις της εφαρμόζονται επίσης στην κοινοποιηθείσα παρέκκλιση.
(5)
Τον Δεκέμβριο του 2003, η Δανία ολοκλήρωσε την αξιολόγηση του οικείου δεύτερου σχεδίου δράσης για το υδάτινο περιβάλλον, όπου εμφαινόταν η επίτευξη του στόχου μείωσης κατά 48 % της έκπλυσης νιτρικών την περίοδο 1985-2003.
(6)
Η συμφωνία του δανικού Κοινοβουλίου για το τρίτο σχέδιο δράσης σχετικά με το υδάτινο περιβάλλον 2005-2015 καθορίζει τους στόχους της περαιτέρω μείωσης της έκπλυσης νιτρικών ενώσεων κατά 13 % και του περιορισμού των πλεονασμάτων φωσφορικών ενώσεων κατά 50 % στην περίοδο 2005-2015. Το 2007, στο πλαίσιο του κυβερνητικού προγράμματος εγκρίθηκε η διαμόρφωση τέταρτου σχεδίου δράσης για το υδάτινο περιβάλλον έως το 2009, το οποίο θα χρησιμεύσει ως πόλος αναφοράς της πορείας του τρίτου σχεδίου δράσης και θα περιλαμβάνει προσαρμογές της εθνικής νομοθεσίας προκειμένου να εξασφαλιστεί η επίτευξη των στόχων έως το 2015.
(7)
Η Δανία θέσπισε πρόγραμμα δράσης για την περίοδο 2008-2011 σύμφωνα με το άρθρο 5 της οδηγίας 91/676/ΕΟΚ. Τα μέτρα του προγράμματος δράσης αποτελούν αναπόσπαστο τμήμα του τρίτου σχεδίου δράσης για το υδάτινο περιβάλλον.
(8)
Από τα αποτελέσματα της παρακολούθησης και από τους ελέγχους προκύπτει ότι, την περίοδο 2005-2006, η παρέκκλιση κάλυψε 1 779 βουστάσια, 220 839 κτηνοτροφικές μονάδες και 115 336 εκτάρια, που αντιπροσωπεύουν αντιστοίχως το 3,4 %, το 10,3 % και το 4,2 % του συνόλου στη Δανία.
(9)
Οι υπολογισμοί σχετικά με την έκπλυση νιτρικών βάσει της ανασκόπησης και της ανάλυσης των θρεπτικών συστατικών σε γεωργικές λεκάνες απορροής δείχνουν ότι, στην περίοδο 1990-2006, η έκπλυση νιτρικών μειώθηκε κατά 40 % στα αργιλώδη εδάφη και κατά 49 % στα αμμώδη εδάφη. Από το 2002-2003, οι ρυθμοί έκπλυσης είναι σχεδόν σταθεροί.
(10)
Από την ανάλυση τάσεων της μετρηθείσας συγκέντρωσης των νιτρικών ιόντων στο νερό που εγκαταλείπει το ριζικό σύστημα, κατά την περίοδο 1990-2006, προκύπτει μείωση κατά 29 % και 45 % αντιστοίχως για τα αργιλώδη και τα αμμώδη εδάφη. Το 2006, η μέση συγκέντρωση νιτρικών ιόντων στα ανώτερα στρώματα των υπόγειων υδάτων στις λεκάνες απορροής αναφοράς ήταν κάτω των 50 mg/l, τόσο στα αμμώδη όσο και στα αργιλώδη εδάφη. Η συγκέντρωση νιτρικών στα υδατορεύματα στις γεωργικές λεκάνες απορροής αναφοράς μειώθηκαν κατά 31 % στην περίοδο 1990-2006, ενώ οι μέσες συγκεντρώσεις νιτρικών ήταν χαμηλότερες των 20 mg/l για τα αμμώδη εδάφη και γύρω στα 30 mg/l για τα αργιλώδη εδάφη.
(11)
Η Επιτροπή, αφού εξέτασε το αίτημα της Δανίας, και ειδικότερα υπό το φως της πείρας που αποκτήθηκε από την παρέκκλιση, όπως προβλέπεται στις αποφάσεις 2002/915/ΕΚ και 2005/294/ΕΚ, θεωρεί ότι η ποσότητα κοπρολυμάτων που προβλέπει η Δανία, δηλαδή 230 kg αζώτου ανά εκτάριο ετησίως, δεν θα επηρεάσει την επίτευξη των στόχων της οδηγίας 91/676/ΕΟΚ, εφόσον τηρηθούν οι ίδιοι αυστηροί όροι που θέσπισε η οδηγία 2005/294/ΕΚ.
(12)
Η ισχύς της απόφασης 2005/294/ΕΚ λήγει στις 31 Ιουλίου 2008. Προκειμένου να διασφαλιστεί ότι οι ενδιαφερόμενοι κτηνοτρόφοι θα μπορέσουν να συνεχίσουν να επωφελούνται από την παρέκκλιση, είναι σκόπιμο να παραταθεί η ισχύς της απόφασης 2005/294/ΕΚ. Πρέπει επίσης να προσαρμοστούν οι υποχρεώσεις υποβολής εκθέσεων που ορίζει η απόφαση 2005/294/ΕΚ.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση που έχει συσταθεί δυνάμει του άρθρου 9 της οδηγίας 91/676/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/294/ΕΚ τροποποιείται ως εξής:
1.
Στο άρθρο 8, η παράγραφος 1 αντικαθίσταται από το ακόλουθο κείμενο:
«1. Τα αποτελέσματα των ελέγχων διαβιβάζονται ανά έτος στην Επιτροπή, συνοδευόμενα από συνοπτική έκθεση αξιολόγησης των γεωργικών πρακτικών (έλεγχοι σε επίπεδο κτηνοτροφικών μονάδων) και της ποιοτικής εξέλιξης των υδάτων (βασισμένη στην παρακολούθηση των εκπλύσεων του ριζικού συστήματος των καλλιεργειών και της ποιότητας των επιφανειακών και υπογείων υδάτων και σε υπολογισμούς βάσει μοντέλων).».
2.
Στο άρθρο 9, η ημερομηνία «31 Ιουλίου 2008» αντικαθίσταται από την ημερομηνία «31 Ιουλίου 2012».
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 8 Αυγούστου 2008.

Labels: 1
4
18
20